காணாமல் போனவர்களுக்கான காத்திருப்பு என்கிற உணர்வழுத்தம் மிக்க கருப்பொருளை மிக எளிமையான காட்சி அமைப்புகள் மூலம் நகர்த்த முயன்றமை பார்வையாளர்களை உடனடியாகவே கதையோட்டத்துடன் பயணப்பட உதவுகின்றது. கதையோட்டத்துக்கான திறவுகோலாக நடு இரவில் சிந்தனை சாகரத்தில் சிக்கி அல்லாடும் ஒரு தாய் சார்ந்த மென்மையான உணர்வுகள் தெரிவு செய்யப்பட்டமை இதற்கு இன்னொரு காரணமாகலாம். மேலும் உரு அல்லது கலையாடுதல் எனும் கிராமிய பண்பாட்டின் ஊடாக தொடர்ந்து ஏமாற்றப்படும் ஒரு இனத்தின் உணர்வு வெளிப்பாட்டை எடுத்தியம்பும் உத்தி படைப்புக்கு கலைசார் வலு சேர்க்கிறது. போரின் பின்னதான வலி மிக்க வாழ்வியலை இதயசுத்தியுடனும் எமக்கே உரித்தான கலாச்சார எல்லைகளுக்குள்ளும் அணுகிய படைப்பாகவே உரு திரைப்படத்தை பார்க்க முடிகிறது.